ภงด.94 ภาษีเงินได้ครึ่งปี (ตอน 4)
โดย...สมชาย&nbsp; ชูเกตุ
8 ก.ย. 2559

โดย...สมชาย  ชูเกตุ
รายการยกเว้นภาษีที่ต้องนำข้อมูลกรอกในแบบ ภ.ง.ด.94 หรือใบแนบแบบ ภ.ง.ด.94 สรุปได้ดังนี้
l ค่าเบี้ยประกันสุขภาพบิดามารดา ผู้มีเงินได้ที่ได้จ่ายค่าเบี้ยประกันภัยสำหรับการประกันสุขภาพให้แก่บริษัทประกันที่ประกอบกิจการในไทย เพื่อเอาประกันภัยบิดามารดาของผู้มีเงินได้ รวมทั้งบิดามารดาของคู่สมรสที่ไม่มีเงินได้ ได้รับยกเว้นภาษีเท่ากับค่าเบี้ยประกันภัยที่ได้จ่ายจริงในช่วงเดือน ม.ค.-มิ.ย. 2559 รวมแล้วใช้สิทธิได้ไม่เกิน 1.5 หมื่นบาท บิดาหรือมารดาแต่ละคนมีเงินได้พึงประเมินไม่เกิน 3 หมื่นบาทในปีภาษี
l ค่าซื้อหน่วยลงทุนรวมเพื่อการเลี้ยงชีพ (RMF) ผู้มีเงินได้ได้รับยกเว้นภาษีเท่ากับค่าซื้อหน่วยลงทุนที่ได้จ่ายจริงในช่วงเดือน ม.ค.-มิ.ย. 2559 ใช้สิทธิได้ไม่เกิน 5 แสนบาท และไม่เกินร้อยละ 15 ของเงินได้พึงประเมินที่ต้องเสียภาษี เงินได้ที่ได้รับยกเว้น เมื่อรวมกับเงินสะสมที่จ่ายเข้ากองทุนสำรองเลี้ยงชีพ กองทุนบำเหน็จบำนาญข้าราชการ หรือกองทุนสงเคราะห์ตามกฎหมายว่าด้วยโรงเรียนเอกชน ต้องไม่เกิน 5 แสนบาท
l ค่าซื้อหน่วยลงทุนรวมหุ้นระยะยาว (LTF) ผู้มีเงินได้ได้รับยกเว้นภาษีเท่ากับค่าซื้อหน่วยลงทุนที่ได้จ่ายจริงในช่วงเดือน ม.ค.-มิ.ย. 2559 ใช้สิทธิได้ไม่เกิน 5 แสนบาท และไม่เกินร้อยละ 15 ของเงินได้พึงประเมินที่ต้องเสียภาษี
l เงินบริจาคสนับสนุนการศึกษา/การกีฬา ที่ได้มีการจ่ายจริงในช่วงเดือน ม.ค.-มิ.ย. 2559 ผู้มีเงินได้ได้รับยกเว้นภาษี 2 เท่าของจำนวนที่จ่ายจริง นำมาหักได้ไม่เกินร้อยละ 10 ของเงินได้พึงประเมินที่ได้หักค่าใช้จ่ายและค่าลดหย่อนออกแล้ว 
l ผู้มีเงินได้พึงประเมินที่มีอายุ 65 ปีบริบูรณ์ขึ้นไป หรือผู้พิการที่มีอายุไม่เกิน 65 ปี ได้รับยกเว้นภาษีเท่ากับเงินได้พึงประเมินที่ได้รับในช่วงเดือน ม.ค.-มิ.ย. 2559 ยกเว้นได้ไม่เกิน 1.9 แสนบาท แสดงการใช้สิทธิยกเว้นภาษีตามใบแนบแบบ ภ.ง.ด.94  สำหรับเงินได้พึงประเมินส่วนที่เกินกว่า 1.9 แสนบาท ให้นำมากรอกในแบบ ภ.ง.ด.94 เพื่อคำนวณภาษีต่อไป
l ค่าการเดินทางท่องเที่ยวในประเทศไทย ได้รับยกเว้นเงินได้เท่าที่จ่ายเป็นค่าบริการให้แก่ผู้ประกอบธุรกิจนำเที่ยว หรือจ่ายเป็นค่าที่พักในโรงแรมสำหรับการเดินทางท่องเที่ยวในประเทศ ที่ได้จ่ายไปในเดือน ม.ค.-มิ.ย. 2559 ได้รับยกเว้นไม่เกิน 1.5 หมื่นบาท
l ค่าใช้จ่ายกินเที่ยวช่วงสงกรานต์ ได้รับยกเว้นเงินได้เท่าที่จ่ายเป็นค่าอาหารและเครื่องดื่ม (ไม่รวมถึงค่าเครื่องดื่มประเภทสุรา เบียร์และไวน์) ให้แก่ผู้ประกอบธุรกิจร้านอาหาร ภัตตาคาร หรือผู้ประกอบธุรกิจโรงแรม หรือค่าบริการให้แก่ผู้ประกอบธุรกิจนำเที่ยวตามกฎหมายว่าด้วยธุรกิจนำเที่ยวและมัคคุเทศก์ หรือค่าที่พักในโรงแรมให้แก่ผู้ประกอบธุรกิจโรงแรม สำหรับการเดินทางท่องเที่ยวภายในประเทศซึ่งเป็นการจ่ายให้แก่ผู้ประกอบการจดทะเบียนภาษีมูลค่าเพิ่ม และได้รับใบกำกับภาษีแบบเต็มรูป ในระหว่างวันที่ 9-17 เม.ย. 2559 ยกเว้นตามจำนวนที่จ่ายจริง แต่ไม่เกิน 1.5 หมื่นบาท
l เงินสะสมกองทุนการออมแห่งชาติ ยกเว้นเงินได้เท่าที่จ่ายเป็นเงินสะสม เข้ากองทุนการออมแห่งชาติตามจำนวนที่จ่ายจริง แต่ไม่เกิน 5 แสนบาท และต้องเป็นไปตามหลักเกณฑ์ที่อธิบดีประกาศ กำหนด
l ยกเว้นภาษีเงินได้สำหรับการซื้ออสังหาริมทรัพย์ที่เป็นอาคารพร้อมที่ดิน หรือห้องชุดในอาคารชุด เพื่อเป็นที่อยู่อาศัย สำหรับรายจ่ายค่าซื้ออสังหาริมทรัพย์ ที่จ่ายระหว่างวันที่ 21 ก.ย. 2555 ถึงวันที่ 31 ธ.ค. 2555 และมีการจดทะเบียนโอนกรรมสิทธิ์ในช่วงเวลาดังกล่าว อสังหาริมทรัพย์มูลค่าไม่เกิน 5 ล้านบาท ได้รับยกเว้นภาษีเท่าจำนวนเงินที่จ่ายเป็นค่าซื้อฯ แต่ไม่เกินร้อยละ 10 ของมูลค่าอสังหาริมทรัพย์และต้องใช้สิทธิเป็นเวลา 5 ปีภาษีต่อเนื่องกัน ใช้สิทธิได้ไม่เกิน 1 แสนบาท/ปี
สัปดาห์หน้าเป็นประเด็นที่ผู้เสียภาษีมักปฏิบัติผิดพลาดบ่อยครั้ง สวัสดีครับ